|  |
| --- |
| **ΤΑΥΤΟΤΗΤΑ ΤΟΥ ΣΧΟΛΕΙΟΥ** |
| **6ο ΔΗΜΟΤΙΚΟ ΣΧΟΛΕΙΟ ΑΓΡΙΝΙΟΥ** | **Διεύθυνση Πρωτοβάθμιας Εκπαίδευσης Αιτωλoακαρνανίας** |
|  | **Κωδικός Σχολείου (ΥΠΑΙΘ)** | **9010538** |

|  |
| --- |
|  **ΣΤΟΙΧΕΙΑ ΣΧΟΛΕΙΟΥ** |
| **Έδρα του Σχολείου** | **Μεγάλης Χώρας Τέρμα – Αγρίνιο – 30131**  |
| **Τηλέφωνα** | **26410 – 29668 / 39234** |
| **e-mail** | **6dimagr@sch.gr** **/** **6dimagrinio@gmail.com** |
| **Ιστοσελίδα** | [**http://6dimagr.mysch.gr**](http://6dimagr.mysch.gr) |
| **Διευθυντής του Σχολείου** | **Κωνσταντίνος Διαμαντής** |
| **Υποδιευθύντρια του Σχολείου** | **Μαρία Στραβομύτη** |
| **Πρόεδρος Συλλόγου Γονέων & Κηδεμόνων** | **Ιουλία Ασημακοπούλου** |

Εσωτερικός Κανονισμός Λειτουργίας Σχολείου

1. **ΚΑΝΟΝΙΣΜΟΙ ΣΕ ΣΧΕΣΗ ΜΕ ΤΟΥΣ ΜΑΘΗΤΕΣ**

**ii. Φοίτηση μαθητών**

α) Η φοίτηση των μαθητών**[[1]](#footnote-2)** είναι υποχρεωτική σύμφωνα με τον Νόμο. Η παρεμπόδιση μαθητή για φοίτηση στο Σχολείο ή η στέρηση αυτής διώκεται ποινικά.

β) Για την τακτική φοίτηση των μαθητών υπεύθυνοι είναι οι Γονείς ή οι Κηδεμόνες τους. Με την ελλιπή φοίτηση ή τις χωρίς σοβαρό λόγο απουσίες των μαθητών αναστέλλεται η πρόοδός τους και δυσχεραίνεται το εκπαιδευτικό έργο του σχολείου. Γι’ αυτό, το σχολείο είναι υποχρεωμένο, σε τέτοιες περιπτώσεις, να ελέγχει την αιτία της μη τακτικής φοίτησης, με τον ενδεδειγμένο και νόμιμο (κάθε φορά) τρόπο.

**ΙΙ. Οι μαθητές γνωρίζουν ότι:**

* Προσέρχονται έγκαιρα στο σχολείο και παραμένουν στο χώρο του προαυλίου, εκτός εάν οι καιρικές συνθήκες δεν το επιτρέπουν. Η ώρα προσέλευσης των μαθητών είναι 08.00 έως 08.15. Με το χτύπημα του ηχητικού σήματος (κουδουνιού), παρατάσσονται στην πρωινή συγκέντρωση-προσευχή (08.15), σύμφωνα με τις υποδείξεις του σχολείου, και συμμετέχουν με προσοχή και σεβασμό. Οι μαθητές άλλων δογμάτων παρευρίσκονται, σεβόμενοι τη θρησκευτική συνείδηση των υπολοίπων, ανεξάρτητα από τη μη συμμετοχή τους στην προσευχή. Η κεντρική είσοδος του σχολείου κλείνει 10 λεπτά μετά την πρωινή συγκέντρωση (08.25).
* Ακούν προσεκτικά τις πρωινές ανακοινώσεις για τα διάφορα θέματα.
* Μεταβαίνουν μετά τη λήξη της συγκέντρωσης στις αίθουσες διδασκαλίας με την καθορισμένη σειρά, με τάξη και ηρεμία μαζί με τους εκπαιδευτικούς τους και ετοιμάζονται για το μάθημά τους, χωρίς να ενοχλούν και να περιφέρονται. Κατά τον ίδιο τρόπο, εξέρχονται συγκροτημένα, και με τη συνοδεία του κατά περίπτωση διδάσκοντα εκπαιδευτικού, στο προαύλιο του σχολείου μετά το χτύπημα του κουδουνιού είτε πρόκειται για διάλειμμα είτε για την ώρα αποχώρησής τους από το σχολείο, μετά τη λήξη του Υποχρεωτικού Προγράμματος.
* Αποδίδουν τον πρέποντα σεβασμό στους εκπαιδευτικούς του σχολείου, στους συμμαθητές τους και τους εργαζόμενους μέσα και έξω από την αίθουσα διδασκαλίας ή το σχολείο. Οι απρεπείς χαρακτηρισμοί και χειρονομίες, οι βίαιες κινήσεις, οι ύβρεις και οι απαξιωτικές εκφράσεις δε συνάδουν με την ιδιότητα του μαθητή · προσβάλλουν τον ίδιο και την οικογένειά του και δημιουργούν ανεπιθύμητες εντάσεις στις σχέσεις του με τους εκπαιδευτικούς και τους συμμαθητές του. Σε κάθε περίπτωση τέτοιας συμπεριφοράς, το θέμα μπορεί να συζητηθεί στο πλαίσιο του Συλλόγου Διδασκόντων και μπορεί να καλείται και ο γονέας για ενημέρωση και συνεργασία.
* Δεν παρενοχλούν, κατά την ώρα του μαθήματος, τον εκπαιδευτικό ή τους συμμαθητές τους με κανέναν τρόπο και για κανέναν λόγο. Κανείς δεν είναι υποχρεωμένος να ανέχεται την ενοχλητική συμπεριφορά οποιουδήποτε και να παρεμποδίζεται η πρόοδος στη μάθηση και η ομαλή διεξαγωγή της διδασκαλίας.
* Τηρούν τα σχολικά εγχειρίδια (διδακτικά βιβλία) –τα οποία χορηγούνται με δαπάνες του Κράτους– και τα λοιπά ατομικά σχολικά είδη (τα οποία προμηθεύονται με δαπάνη των γονέων) σε άριστη κατάσταση. Κάθε φθορά ή απώλεια βαρύνει αποκλειστικά τον μαθητή και δεν αντικαθίσταται το είδος από το σχολείο. Επίσης, για λόγους οικονομίας, δεν επιτρέπεται η άσκοπη χρήση των μαρκαδόρων για πίνακα, του χαρτιού για φωτοτυπικό και άλλων αναλώσιμων σχολικών ειδών από μαθητές, παρά μόνο για τις ανάγκες της εκπαιδευτικής διαδικασίας, παρουσία των εκπαιδευτικών.
* Χρησιμοποιούν κάθε εποπτικό, αθλητικό ή μουσικό υλικό, που είναι αναγκαίο για τη διδασκαλία, μόνο με παρουσία εκπαιδευτικού ή με άδειά του εκτός μαθήματος.
* Δε φεύγουν από την αίθουσα διδασκαλίας χωρίς την άδεια και τη συνοδεία του εκπαιδευτικού όταν χτυπήσει το κουδούνι για διάλειμμα. Το διάλειμμα είναι ώρα ξεκούρασης και χαλάρωσης. Ωστόσο, οι μαθητές εξέρχονται από την αίθουσα διδασκαλίας, αφού το επιτρέψει ο κατά περίπτωση εκπαιδευτικός, και μεταβαίνουν στο προαύλιο του σχολείου. Σε περιπτώσεις δυσμενών καιρικών συνθηκών, οι μαθητές κάνουν διάλειμμα στον κοινόχρηστο χώρο (διάδρομο) του ορόφου στον οποίο βρίσκεται η αίθουσα διδασκαλίας τους.
* Δε μένουν στην αίθουσα διδασκαλίας, εκτός εάν οι καιρικές συνθήκες το επιβάλλουν. Δεν τρώνε και δεν πίνουν κατά τη διάρκεια του μαθήματος ή του διαλείμματος μέσα στις αίθουσες διδασκαλίας. Για την ατομική τους ανάγκη (τουαλέτα) τηρούν ό,τι έχουν συνεννοηθεί με τον δάσκαλό τους.
* Σε περίπτωση αδιαθεσίας ή άλλου προβλήματος υγείας, απευθύνονται στον δάσκαλό τους ή σε όποιον άλλον εκπαιδευτικό του σχολείου, ο οποίος προστρέχει για βοήθεια και ενημερώνει άμεσα την οικογένεια του μαθητή.
* Δεν εισέρχονται σε άλλα τμήματα, έστω και αν η πόρτα ή τα παράθυρα είναι ανοιχτά για αερισμό. Η χρήση ή η αφαίρεση αντικειμένων (χρημάτων, τροφίμων ή άλλων ειδών) από τους συμμαθητές αποτελεί σοβαρό παράπτωμα και τιμωρείται με τον ενδεδειγμένο τρόπο.
* Πράξεις βίας, επικίνδυνα παιχνίδια, κινήσεις πολεμικών τεχνών που μπορούν να βάλουν σε κίνδυνο την ακεραιότητα και την ασφάλεια των μαθητών και προκαλούν φόβο, δεν επιτρέπονται. Τα επικίνδυνα αντικείμενα θα αφαιρούνται αμέσως από τους κατόχους τους. Η ρίψη αντικειμένων και άχρηστων υλικών (μπουκαλιών, κουτιών, χαρτιών) ή τροφών στις τουαλέτες του σχολείου (λεκάνες, νιπτήρες) καθώς και στις γειτονικές ιδιοκτησίες, και μάλιστα με προσβλητικό τρόπο προς τους γείτονες, απαγορεύεται αυστηρά.
* Διατηρούν κάθε χώρο του σχολείου καθαρό, συμβάλλοντας στην ευπρεπή εμφάνισή του. Γράψιμο στους τοίχους της αυλής, στο εσωτερικό των αιθουσών αλλά και στα θρανία και τα έπιπλα του σχολείου και, μάλιστα, με φράσεις υβριστικές ή συνθήματα απαγορεύεται αυστηρά ˙ εκτός του ότι υποβαθμίζουν την αισθητική του σχολικού χώρου και καταστρέφουν τη δημόσια περιουσία, απαξιώνουν πρόσωπα και θεσμούς και αναδεικνύουν συνήθειες προσώπων που στερούνται πολιτισμού, ορίων και συνείδησης. Οι μεγαλύτεροι μαθητές θα πρέπει με τον σωστό τρόπο να νουθετούν τους μικρότερους και να δίνουν το καλό παράδειγμα.
* Τηρούν τους ιδιαίτερους κανόνες κάθε Τμήματος, που συνήθως είναι γραμμένοι και αναρτημένοι στις αίθουσες διδασκαλίας και έχουν αποφασιστεί από κοινού με τους εκπαιδευτικούς.
* Η κατοχή και χρήση κινητών τηλεφώνων δεν επιτρέπεται σύμφωνα με τον Νόμο. Οι γονείς μπορούν να επικοινωνούν με το σχολείο όποτε υπάρχει ανάγκη και το σχολείο ενημερώνει τους γονείς για τα θέματα των παιδιών τους. Σε διαφορετική περίπτωση, το σχολείο κρατά τα κινητά των μαθητών και τα παραδίδει μόνο στους Κηδεμόνες τους. Επίσης, κάθε είδους ηλεκτρονική συσκευή που διαθέτει πρόγραμμα επεξεργασίας εικόνας και ήχου, αμφίβολης ποιότητας παιχνίδια και οτιδήποτε μπορεί να αποσπά την προσοχή των μαθητών από τα μαθήματά τους, δεν επιτρέπεται να κυκλοφορεί μέσα στο σχολείο. Όλοι οι μαθητές έχουν πρόσβαση στα εποπτικά μέσα και στα μέσα Πληροφορικής υπό την επίβλεψη των δασκάλων τους, στο πλαίσιο της διδασκαλίας και αρκούνται σ’ αυτά.
* Στο Κυλικείο τηρείται αυστηρά η σειρά προτεραιότητας. Οι μαθητές των μεγαλύτερων τάξεων όμως δίνουν τη θέση τους στους μικρότερους, τους βοηθούν όταν δυσκολεύονται και τους παραδειγματίζουν με τη στάση τους. Για την καλύτερη εξυπηρέτησή τους, οι μαθητές παρατάσσονται στο Κυλικείο πολιτισμένα σε έναν στίχο (σειρά), περιμένουν υπομονετικά να εξυπηρετηθούν και υπακούν στις παρατηρήσεις του εφημερεύοντα εκπαιδευτικού, χωρίς αντιρρήσεις. Οφείλουν, επίσης, σεβασμό και ευγένεια προς τους υπεύθυνους του Κυλικείου.
* Οι τουαλέτες είναι κοινόχρηστος χώρος, με ιδιαίτερη σημασία για την καθημερινότητα και την υγεία μας. Κανείς μαθητής δεν εισέρχεται στα διαμερίσματα των τουαλετών εάν δεν είναι σίγουρος ότι είναι κενά. Τηρούνται όλοι οι κανόνες υγιεινής που μαθαίνουμε στο σπίτι και στο σχολείο. Όποιος μαθητής δυσκολεύεται σε κάτι, μπορεί να ζητήσει βοήθεια μόνο από τον δάσκαλό του και από κανέναν άλλον. Τα κοινόχρηστα υλικά υγιεινής (χαρτί υγείας, σαπούνι, νερό) που υπάρχουν πάντα στις τουαλέτες, είναι πολύτιμα και πρέπει να τα καταναλώνουμε χωρίς σπατάλη. Σεβόμαστε το πρόσωπο και τον κόπο της καθαρίστριας του σχολείου και δεν την επιβαρύνουμε με τα αποτελέσματα της αδιαφορίας, της απάθειας και των κακών μας συνηθειών. Οι εφημερεύοντες εκπαιδευτικοί ελέγχουν την τήρηση των προαναφερθέντων.
* Όταν εφαρμόζονται Σχέδια έκτακτης ανάγκης (ασκήσεις σεισμού, φυσικών καταστροφών), τηρούνται με σχολαστικότητα όσα προβλέπονται, χωρίς καμιά αντίρρηση και επιπόλαιες ενέργειες. Οι ασκήσεις είναι αναγκαίες και συμμετέχουν όλοι υποχρεωτικά σ’ αυτές. Η γνώση και πιστή εφαρμογή των Σχεδίων από εκπαιδευτικούς και μαθητές είναι σωτήρια, όταν υπάρξει εκδήλωση πραγματικού φυσικού φαινομένου.
* Αποχωρούν από το σχολείο (με τη συνοδεία των γονέων ή κηδεμόνων τους ή με ευθύνη αυτών) την καθορισμένη ώρα από την κεντρική είσοδο του σχολείου (επί της οδού Λέλας Καραγιάννη) με ηρεμία (για την ασφάλειά τους) και ιδιαίτερη προσοχή, μέχρι να φτάσουν στο σπίτι τους. Εφαρμόζουν πάντοτε τις οδηγίες του σχολείου και της Σχολικής Τροχονόμου και αναφέρουν στους εφημερεύοντες εκπαιδευτικούς κάθε θέμα που μπορεί να δημιουργήσει πρόβλημα στην ασφαλή αποχώρησή τους.
* Σε περίπτωση ανάγκης για πρόωρη αποχώρηση μαθητή (λόγω ασθένειας ή άλλου λόγου), ειδοποιείται ο γονέας ή κηδεμόνας αυτού, προκειμένου να τον παραλάβει από το σχολείο. Πρόωρη αποχώρηση μαθητή, χωρίς τη συνοδεία του γονέα του, απαγορεύεται.
* Είναι υποχρεωμένοι να μεταφέρουν τις προφορικές ή γραπτές ενημερώσεις του σχολείου ή των δασκάλων τους προς τους γονείς χωρίς καθυστέρηση, για την καλύτερη επικοινωνία σχολείου-οικογένειας.
* Συμμετέχουν με προθυμία σε όλες τις εκδηλώσεις και δράσεις του σχολείου ή του Τμήματος, που προγραμματίζονται για τη βελτίωση του μορφωτικού και κοινωνικού επιπέδου τους. Εργάζονται για την εκπλήρωση του στόχου ή της δράσης συλλογικά και με αίσθημα της ευθύνης του ρόλου που τους ανατίθεται κάθε φορά. Η αδικαιολόγητη άρνηση συμμετοχής δημιουργεί κακό προηγούμενο και προβλήματα στις σχέσεις των μελών της ομάδας. Στις σχολικές εορτές (εθνικές, θρησκευτικές κ.ά.) και στις υπόλοιπες εορταστικές ή επετειακές εκδηλώσεις συμμετέχουν υποχρεωτικά, αποδεικνύοντας με την παρουσία τους το ενδιαφέρον τους για τους συμμαθητές τους που τις οργανώνουν. Δικαιολογημένα απουσιάζουν μόνο οι νόμιμα απαλλαγμένοι μαθητές. Οι γιορτές δεν είναι μια τυπική ή συνηθισμένη διαδικασία, αλλά έχουν και μορφωτικό περιεχόμενο. Γι’ αυτό είναι ανοιχτές στο κοινό, αποτελούν γεγονός για την τοπική κοινότητα και συνεισφέρουν διδακτικά στην αγωγή των παιδιών και στην ευαισθητοποίησή τους για σημαντικά ζητήματα και ιστορικά γεγονότα. Η προβολή και η διάχυση των αποτελεσμάτων των δράσεων των μαθητών και των επιτυχιών τους σε κάθε τομέα των δραστηριοτήτων τους αποτελεί υποχρέωση του σχολείου. Οι μαθητές που εκπροσωπούν το σχολείο σε δημόσιες επίσημες εμφανίσεις (παρελάσεις, αθλητικούς αγώνες, διαγωνισμούς, παρουσιάσεις σε ευρωπαϊκά ή άλλα εκπαιδευτικά προγράμματα) πρέπει να αναγνωρίζουν τον τιμητικό ρόλο που τους ανατίθεται, να συμμετέχουν με ζήλο και σοβαρότητα και να αποτελούν παράδειγμα για τους συμμαθητές τους.
* Η συμμετοχή των μαθητών στις προγραμματισμένες εκπαιδευτικές ή ψυχαγωγικές επισκέψεις εκτός σχολείου είναι προαιρετική και γίνεται μόνο με τη σύμφωνη (ενυπόγραφη) συγκατάθεση των γονέων τους, που δηλώνεται προς το σχολείο. Η συμμετοχή των μαθητών στις δραστηριότητες αυτές, ωστόσο, είναι επιβεβλημένη. Σε περίπτωση γνωστοποιημένης οικονομικής δυσχέρειας, το σχολείο τακτοποιεί το ζήτημα με απόλυτη εχεμύθεια. Σε περίπτωση έκτακτου κωλύματος μαθητή, ο γονέας ενημερώνει το σχολείο και του επιστρέφεται το ποσό συμμετοχής. Οι μη συμμετέχοντες μαθητές δεν προσέρχονται στο σχολείο την ημέρα ή τις ώρες που πραγματοποιείται η επίσκεψη ή η δράση.
* Οι μαθητές που συμμετέχουν σε απογευματινές δραστηριότητες του Συλλόγου Γονέων & Κηδεμόνων και απασχολούνται σε αίθουσες διδασκαλίας, φροντίζουν ώστε τα κάθε είδους υλικά της αίθουσας να είναι στη θέση τους. Κανείς δεν αφαιρεί ή καταστρέφει οτιδήποτε. Εκτός από το υπεύθυνο Μέλος του Συλλόγου Γονέων & Κηδεμόνων και οι μαθητές έχουν ευθύνη να διατηρηθεί η αίθουσα όπως παραλήφθηκε. Διαφορετικά, το σχολείο έχει το δικαίωμα να ματαιώσει τη δραστηριότητα.
* Η γενική εμφάνιση, ως προς την ατομική καθαριότητα και την ενδυμασία του μαθητή, πρέπει να είναι ανάλογη προς την ιδιότητά του και αποτελεί ευθύνη και υποχρέωση των γονέων. Το σχολείο ενημερώνει τους μαθητές και συζητά μαζί τους για τη σημασία της αξιοπρεπούς εμφάνισης των προσώπων σε κάθε δημόσιο χώρο. Το σχολείο είναι υποχρεωμένο να επισημαίνει εξεζητημένες επιλογές ενδυμασίας που προκαλούν, σχολιάζονται αρνητικά και, τελικά, δεν εξυπηρετούν κανέναν σκοπό στο σχολείο και γι’ αυτό καλό είναι να αποφεύγονται.
1. **ΚΑΝΟΝΙΣΜΟΙ ΣΕ ΣΧΕΣΗ ΜΕ ΤΟΥΣ ΓΟΝΕΙΣ Ή ΚΗΔΕΜΟΝΕΣ ΤΩΝ ΜΑΘΗΤΩΝ**

**Οι Γονείς και Κηδεμόνες των μαθητών γνωρίζουν ότι:**

* Το σχολείο είναι Δημόσιο Εκπαιδευτικό Ίδρυμα και δε λειτουργεί με κριτήρια του ιδιωτικού τομέα και της αγοράς. Η λειτουργία του καθορίζεται από τους Νόμους του Κράτους και τις κατά καιρούς αποφάσεις της Πολιτείας, τις οποίες το σχολείο, οι εκπαιδευτικοί και όλοι οι παράγοντες της σχολικής κοινότητας υποχρεούνται να τηρούν απαρέγκλιτα. Έχει την αναφορά του στη Δ/νση Πρωτοβάθμιας Εκπαίδευσης Αιτωλοακαρνανίας για τα θέματα Διοίκησης και στο Συντονιστή Εκπαιδευτικού Έργου Π.Ε. 70 2ης Ενότητας Δημοτικών Σχολείων του ΠΕ.Κ.Ε.Σ. Δυτικής Ελλάδας για παιδαγωγικά, διδακτικά, επιμορφωτικά και λοιπά εκπαιδευτικά θέματα. Εσωτερικά οργανωτικά θέματα, θέματα σχολικής ζωής και δράσεων για την καλύτερη λειτουργία του σχολείου αντιμετωπίζονται με αποφάσεις του Συλλόγου Διδασκόντων. Για τυχόν προβλήματα που είναι δυνατόν, κατά καιρούς, να αντιμετωπίζει το σχολείο λόγω διαφόρων συνθηκών και συγκυριών (κτιριακό, έλλειψη προσωπικού), ενημερώνονται άμεσα υπηρεσιακώς οι αρμόδιες Υπηρεσίες και Φορείς, οι οποίοι έχουν και την τελική ευθύνη της τακτοποίησης και αποκατάστασης. Το σχολείο δεν έχει διαθέσιμους πόρους για παρεμβάσεις κτιριακού επιπέδου ή πρόσληψης προσωπικού. Αρμόδιος για τα κτιριακά και λοιπά τεχνικά ζητήματα είναι ο Δήμος Αγρινίου, για τα ζητήματα προσωπικού η Δ/νση Πρωτοβάθμιας Εκπαίδευσης και το Υπουργείο Παιδείας και Θρησκευμάτων και για τα οικονομικά ζητήματα η Σχολική Επιτροπή Μονάδων Πρωτοβάθμιας Εκπαίδευσης Δήμου Αγρινίου. Το σχολείο εκπροσωπείται νόμιμα, σε κάθε περίπτωση, από τον Δ/ντή - Δ/ντριά του ή τον Υποδ/ντή-Υποδιευθύντριά του.
* Απευθύνονται στους εκπαιδευτικούς του σχολείου με ευγένεια, σεβόμενοι το ρόλο και το έργο που τους αναθέτει η Πολιτεία για την αγωγή και τη μόρφωση των παιδιών τους.
* Συζητούν για οποιοδήποτε θέμα τους απασχολεί με τους αρμόδιους εκπαιδευτικούς –οι οποίοι είναι πάντοτε πρόθυμοι να συνεισφέρουν στην αντιμετώπισή του με γνώση και επιστημοσύνη– και όχι με αναρμόδια, για σχολικά ζητήματα, πρόσωπα. Δεν προβαίνουν σε υποτιμητικές κρίσεις για εκπαιδευτικούς ή μαθητές και δε σχολιάζουν απόντα πρόσωπα μέσα στους χώρους του σχολείου. Το σχολείο δέχεται όλους τους γονείς ως ισότιμους συνομιλητές και είναι πρόθυμο να ακούσει τις απόψεις τους, να τους εξυπηρετήσει και να τους διευκολύνει, στο πλαίσιο των δυνατοτήτων του.
* Τις απόψεις, σκέψεις ή προτάσεις τους ή την όποια διαφωνία τους για γενικότερα θέματα Τμήματος ή σχολικής καθημερινότητας μπορούν να αναπτύσσουν ελεύθερα αλλά πολιτισμένα στις κατ’ ιδίαν συναντήσεις ή στις προγραμματισμένες συγκεντρώσεις με τη Δ/νση του Σχολείου, τους υπεύθυνους εκπαιδευτικούς των Τμημάτων και τους εκπαιδευτικούς Ειδικών μαθημάτων και, φυσικά, μέσω του συλλογικού τους οργάνου (του Συλλόγου Γονέων & Κηδεμόνων). Λαμβάνουν σοβαρά υπόψη τις παρατηρήσεις, επισημάνσεις και προτάσεις των εκπαιδευτικών, σχετικά με την πρόοδο, την επίδοση και συμπεριφορά των μαθητών και παίρνουν τα προτεινόμενα και ενδεικνυόμενα μέτρα για την αντιμετώπιση τυχόν ζητημάτων που αναφύονται.
* Δε ζητούν από εκπαιδευτικό να προσφέρει στα παιδιά τους εξωσχολική φροντιστηριακή διδασκαλία (ιδιαίτερα μαθήματα). Εκτός του ότι αυτό απαγορεύεται ρητά από τον Νόμο για τους δημόσιους εκπαιδευτικούς λειτουργούς, είναι και αντίθετο προς το σκοπό της ίσης παροχής εκπαίδευσης και της προσφοράς ίσων ευκαιριών προς όλους τους μαθητές.
* Είναι υποχρεωμένοι να προσέρχονται στο σχολείο όταν καλούνται από τη Διεύθυνση ή τους εκπαιδευτικούς του σχολείου, κατά τις ομαδικές ή ατομικές ενημερώσεις-συναντήσεις για την πρόοδο των μαθητών ή για όποιο άλλο ζήτημα ανακύπτει και αφορά στα παιδιά τους. Άρνηση γονέα να προσέλθει και να συνεργαστεί με το σχολείο, ενώ καλείται, είναι ανεπίτρεπτη αλλά και επιλήψιμη για τον ίδιο τον γονέα. Πρόγραμμα ατομικής ενημέρωσης και συνεργασίας από όλους τους υπεύθυνους εκπαιδευτικούς των Τμημάτων βρίσκεται αναρτημένο στον πίνακα ανακοινώσεων του σχολείου, με την έναρξη κάθε σχολικού έτους.
* Κατά την προσέλευσή τους στο σχολείο χτυπούν το κουδούνι της εισόδου και περιμένουν υπομονετικά στην είσοδο. Δεν απαιτούν ούτε γίνονται φορτικοί, με απρεπή συμπεριφορά και σχόλια, προκειμένου να εισέλθουν στο σχολείο.
* Κατά την πρωινή προσέλευση των μαθητών, οι γονείς συνοδεύουν τα παιδιά τους ως την εξωτερική είσοδο του σχολείου και αποχωρούν ˙ δεν εισέρχονται στο σχολείο, στις αίθουσες διδασκαλίας για «τακτοποίηση» των πραγμάτων των παιδιών τους, δεν κυκλοφορούν στους χώρους του ούτε παρευρίσκονται στην πρωινή συγκέντρωση-προσευχή, για παιδαγωγικούς λόγους. Ωστόσο, αν υπάρχει μεγάλη ανάγκη (θέματα υγείας ή άλλοι σοβαροί λόγοι) θα πρέπει να τα αναφέρουν στο σχολείο. Τα παιδιά πρέπει από την πρώτη μέρα να απεξαρτητοποιούνται από τη γονεϊκή παρουσία (κατά τις ώρες παραμονής τους στο σχολείο) και να εντάσσονται ομαλά στο γενικότερο σχολικό περιβάλλον. Γενικά, κανένας ενήλικος (υπό οποιαδήποτε ιδιότητα) δεν εισέρχεται στο σχολείο, χωρίς άδεια ή προηγούμενη επικοινωνία.
* Δεν παρεμποδίζουν, με στάθμευση των αυτοκινήτων τους, τη διέλευση άλλων οχημάτων ή την ασφαλή προσέλευση και αποχώρηση των μαθητών και συμμορφώνονται με τις υποδείξεις των εκπαιδευτικών που επιβλέπουν την προσέλευση ή αποχώρηση των μαθητών ή της Σχολικής Τροχονόμου, δείχνοντας την καλή τους διάθεση.
* Δε διαπληκτίζονται με άλλους γονείς, μαθητές ή εκπαιδευτικούς ούτε προβαίνουν σε πράξεις ή λόγους απειλών, συστάσεων ή επιπλήξεων, προσπαθώντας να λύσουν τα θέματα που προκύπτουν μεταξύ των μαθητών. Αντίθετα, μπορούν να συζητούν το κάθε θέμα με το σχολείο και να βρίσκονται πρόσφορες λύσεις (προς το κοινό συμφέρον), με καλή διάθεση, κατανόηση και πνεύμα εμπιστοσύνης. Κάθε βίαιη συμπεριφορά (μέσα και έξω από το σχολείο) γονέα προς το παιδί του ή προς άλλο μαθητή είναι ανεπίτρεπτη και το σχολείο είναι υποχρεωμένο (σύμφωνα με τον Νόμο) να την αναφέρει στις αρμόδιες Αρχές.
* Ενημερώνονται μέσω του ιστότοπου του σχολείου, των γραπτών ενημερώσεων και των ανακοινώσεων που αναρτώνται στον εξωτερικό πίνακα ανακοινώσεων του σχολείου για επείγοντα θέματα και για τη γενικότερη λειτουργία και δράση του σχολείου. Επίσης, παρέχουν στο σχολείο κάθε πληροφορία που τους ζητείται για τα ατομικά στοιχεία των μαθητών ή για κάθε άλλο θέμα που άπτεται της αγωγής των μαθητών και για την καλύτερη αντιμετώπιση κρίσιμων ζητημάτων που παρουσιάζονται.
* Για κάθε αλλαγή στοιχείων κατοικίας ή επικοινωνίας (διεύθυνση, τηλέφωνα) ή οικογενειακής κατάστασης (διάσταση, διαζύγιο, μονογονεϊκή οικογένεια, γονική επιμέλεια κ.λπ.) ενημερώνουν άμεσα το σχολείο.
* Προσκομίζουν στο σχολείο τα απαραίτητα δικαιολογητικά για τις εγγραφές και τη φοίτηση των μαθητών.
* Ενημερώνουν το σχολείο για κάθε θέμα υγείας που μπορεί να αντιμετωπίζει το παιδί τους και για κάθε θέμα που άπτεται της ψυχοκοινωνικής κατάστασής του και θέτουν υπόψη του σχολείου κάθε διαγνωστικό-ιατρικό έγγραφο, ώστε να έχει ο μαθητής άμεση και αποτελεσματική στήριξη.
* Αποστέλλουν στο σχολείο την προβλεπόμενη *Υπεύθυνη Δήλωση* σχετικά με τη συγκατάθεσή τους για τη συμμετοχή του παιδιού τους σε προγραμματισμένη εκπαιδευτική επίσκεψη/δράση του σχολείου, μέσα στις καθορισμένες χρονικές προθεσμίες. Κάθε αμέλεια ή καθυστέρηση δυσχεραίνει την καλή οργάνωση των δράσεων αυτών.
* Σε περίπτωση μεγάλης οικονομικής δυσχέρειας ή δυσάρεστης οικογενειακής κατάστασης, κατά την οποία τίθεται σε κίνδυνο η ψυχοσωματική υγεία μαθητή και η στοιχειώδης διαβίωσή του, μπορούν να απευθύνονται στο σχολείο. Το σχολείο κινητοποιεί τους πρόσφορους μηχανισμούς για την άμεση παροχή βοήθειας και την ανακούφιση της δυσχέρειας. Η καλλιέργεια της αρχής της αλληλεγγύης είναι μια από τις πρώτιστες υποχρεώσεις του σχολείου. Σε μια τέτοια περίπτωση, είναι ευνόητο ότι τηρείται η εχεμύθεια και όλες οι ενέργειες γίνονται με απόλυτη διακριτικότητα.
* Γενικά, τηρούν με ιδιαίτερη προσοχή, ευαισθησία και συνέπεια τα θέματα που αναφέρθηκαν παραπάνω και συνεργάζονται με το σχολείο, έχοντας πάντα υπόψη όχι μόνο το ατομικό αλλά και το συλλογικό συμφέρον και την εύρυθμη λειτουργία του σχολείου.
1. **ΚΑΝΟΝΙΣΜΟΙ ΣΕ ΣΧΕΣΗ ΜΕ ΤΟΥΣ ΕΚΠΑΙΔΕΥΤΙΚΟΥΣ**

Οι εκπαιδευτικοί επιτελούν έργο υψηλής κοινωνικής ευθύνης. Είναι κρατικοί λειτουργοί, ασκούν το εκπαιδευτικό έργο σύμφωνα με τους Νόμους του Κράτους και την παιδαγωγική τους συνείδηση, έχουν επιστημονική κατάρτιση, την οποία συνεχώς αναβαθμίζουν είτε με πρωτοβουλία της Πολιτείας είτε με δική τους αυτο-μορφωτική προσπάθεια και προσφέρουν τις θεσμοθετημένες υπηρεσίες τους προς όλους τους μαθητές, χωρίς κανενός είδους προκατάληψη ή διάκριση.

Στο έργο τους περιλαμβάνεται η διδασκαλία όσο και η διαπαιδαγώγηση των μαθητών.

Ειδικότερα, οι εκπαιδευτικοί :

 **A.** Ως εφημερεύοντες :

i) Προσέρχονται στο σχολείο 15 λεπτά της ώρας πριν το χτύπημα του κουδουνιού για την πρωινή προσευχή και αμέσως μετά μεριμνούν για το κλείσιμο της κεντρικής εισόδου του σχολείου.

ii) Ελέγχουν όλους τους χώρους του σχολείου (διάδρομοι, αίθουσες διδασκαλίας, τουαλέτες), ώστε όλοι οι μαθητές να βρίσκονται στο προαύλιο του σχολείου κατά την ώρα της πρωινής συγκέντρωσης και των διαλειμμάτων και να μην κινδυνεύει η ασφάλειά τους.

iii) Αποχωρούν από το σχολείο μετά τη λήξη του Υποχρεωτικού Προγράμματος (13:15) και αφού νωρίτερα έχουν αποχωρήσει όλοι οι μαθητές, για λόγους παιδαγωγικής ευθύνης.

iv) Κατά τη διάρκεια των διαλειμμάτων επιβλέπουν τους μαθητές ευρισκόμενοι στο χώρο του προαυλίου, διασφαλίζοντας έτσι την ασφάλεια και τη σωματική τους ακεραιότητα.

v) Μεριμνούν για την καθαριότητα των κοινόχρηστων χώρων και του προαυλίου.

vi) Ελέγχουν την κεντρική είσοδο του σχολείου, ώστε να αποτρέπεται η είσοδος ή η προσέγγιση ατόμων που δεν έχουν σχέση με τη σχολική κοινότητα και δεν είναι δικαιολογημένη η εκεί παρουσία τους.

 **B.** Γενικότερα, οι εκπαιδευτικοί :

* Προσέρχονται έγκαιρα στο σχολείο και δεν παραβιάζουν το χρόνο έναρξης και λήξης των μαθημάτων.
* Παρίστανται στην πρωινή συγκέντρωση του σχολείου και συμβάλλουν στην επίβλεψη των μαθητών.
* Δεν επιτρέπουν την έξοδο μαθητή από την αίθουσα διδασκαλίας, παρά μόνο όταν πρόκειται για έκτακτη σωματική ανάγκη του μαθητή. Απομάκρυνση μαθητή από την αίθουσα, ως μορφή παιδαγωγικού ελέγχου (επίπληξης), δεν επιτρέπεται.
* Ενημερώνουν τους γονείς και κηδεμόνες των μαθητών για την επίδοση και την εν γένει ανταπόκριση και συμπεριφορά αυτών στο σχολείο (τόσο ιδιαιτέρως όσο και ομαδικά) σε τακτική βάση και σε ημέρες και ώρες που καθορίζουν και κοινοποιούν από την αρχή του σχολικού έτους, και, πάντως, απαραίτητα τουλάχιστον μία φορά τον μήνα.
* Σέβονται απόλυτα τον χρόνο του διαλείμματος των μαθητών.
* Συμπεριφέρονται στους μαθητές με σεβασμό στην προσωπικότητά τους και με ευγένεια, προσέχοντας το ύφος και τη μορφή της γλωσσικής απεύθυνσης προς αυτούς.
* Κατά τη διάρκεια της διδασκαλίας δεν κάνουν χρήση των κινητών τους τηλεφώνων.
* Αποχωρούν τελευταίοι από την αίθουσα διδασκαλίας, φροντίζοντας νωρίτερα να εξέλθουν από αυτήν ομαδικά όλοι οι μαθητές και κλειδώνουν την πόρτα.
* Οφείλουν, κι όταν ακόμη δεν εκτελούν καθήκοντα εφημερεύοντα, να επιλαμβάνονται των μαθητών, ιδιαίτερα όταν αντιλαμβάνονται οποιαδήποτε διένεξη μεταξύ αυτών ή όταν κινδυνεύει η ασφάλειά τους.
* Εξασφαλίζουν την ευταξία μέσα στην αίθουσα διδασκαλίας και στον χώρο του σχολείου, φροντίζοντας για την τήρηση των κανόνων αλληλοσεβασμού. Παράλληλα, προσπαθούν να ευαισθητοποιήσουν τους μαθητές σε θέματα που αφορούν την καθαριότητα, την υγιεινή, την αισθητική του χώρου στον οποίο φοιτούν και τον σεβασμό στη δημόσια περιουσία.
* Καλλιεργούν το αίσθημα της αυτοπειθαρχίας και της ατομικής και κοινωνικής υπευθυνότητας απέναντι στους συμμαθητές τους.
* Σέβονται την προσωπικότητα, τις ιδιαίτερες ατομικές ανάγκες και τις κοινωνικές, πολιτιστικές, θρησκευτικές ή φυλετικές ιδιαιτερότητες του κάθε μαθητή.
* Αναφέρουν στον/στη Διευθυντή/ντρια κάθε υποψία που έχουν για τυχόν κακοποίηση μαθητή. Το σχολείο είναι υποχρεωμένο να παρατηρεί και να ελέγχει τη σωματική ακεραιότητα των μαθητών του κατά την είσοδό τους σε αυτό. Σε περίπτωση που διαπιστωθεί ότι έχει ασκηθεί ή ασκείται συστηματικά σωματική βία, καταφεύγει αυτοδίκαια στις αρμόδιες δημόσιες Αρχές για την αντιμετώπιση του προβλήματος, προς όφελος της ψυχοσωματικής υγείας των μαθητών.
* Φροντίζουν να ενημερώνονται για τυχόν χρόνια προβλήματα υγείας ή ιδιαιτερότητες των μαθητών τους.
* Τηρούν την απαραίτητη εχεμύθεια σχετικά με τις αποφάσεις και συζητήσεις που γίνονται στον Σύλλογο Διδασκόντων για τις επιδόσεις ή τη συμπεριφορά των μαθητών και για κάθε άλλο θέμα που αφορά συμβάντα στον χώρο του σχολείου, όπως και για θέματα που εμπίπτουν στην κατηγορία των ευαίσθητων προσωπικών δεδομένων των μαθητών.
* Συνεργάζονται μεταξύ τους, ειδικά όταν διδάσκουν στο ίδιο Τμήμα, και σέβονται τις απόψεις όλων των συναδέλφων τους, χωρίς να υποτιμούν το διδακτικό αντικείμενο κανενός.
* Για λόγους οικονομίας, με ευθύνη του εκάστοτε διδάσκοντα εκπαιδευτικού, κατά την ώρα λήξης του μαθήματος, σβήνουν όλα τα φώτα στην αίθουσα διδασκαλίας και ανοίγουν τα παράθυρα για αερισμό, όσο χρειάζεται και ανάλογα με τις καιρικές συνθήκες.

Οι εκπαιδευτικοί με την εν γένει συμπεριφορά τους οφείλουν να συνεισφέρουν στη διαμόρφωση ήρεμου, ευχάριστου και συνεργατικού κλίματος μέσα στο σχολείο. Τις μεταξύ τους σχέσεις είναι απαραίτητο να τις διέπει ο αμοιβαίος σεβασμός και η ειλικρινής συναδελφική και ανθρώπινη επικοινωνία.

1. **ΚΑΝΟΝΙΣΜΟΙ ΣΕ ΣΧΕΣΗ ΜΕ ΤΟΝ ΔΙΕΥΘΥΝΤΗ/ΔΙΕΥΘΥΝΤΡΙΑ**

 Ο/Η Διευθυντής/ντρια βρίσκεται στην κορυφή της πυραμίδας του σχολείου και, ως εκ τούτου, έχει τις πιο πολλές ευθύνες για τον τρόπο λειτουργίας του.

* Συντονίζει και καθοδηγεί τους εκπαιδευτικούς στο έργο τους, θέτει μαζί τους υψηλούς στόχους και δρα έτσι ώστε να εξασφαλίζει τις προϋποθέσεις επίτευξης των στόχων αυτών για ένα σχολείο σύγχρονο, δημοκρατικό και ανοιχτό στην κοινωνία.
* Διασφαλίζει ότι οι αποφάσεις που λαμβάνει ο Σύλλογος Διδασκόντων είναι σύννομες.
* Είναι υπεύθυνος για την ομαλή λειτουργία του σχολείου και τον συντονισμό της σχολικής ζωής. Φροντίζει για τη λήψη κάθε μέτρου το οποίο συμβάλλει στην καλύτερη λειτουργία του σχολείου.
* Έχει την ευθύνη για την εύρυθμη και ασφαλή λειτουργία όλων των χώρων και εγκαταστάσεων του σχολείου, συνεργαζόμενος για τη συντήρησή τους με τις αρμόδιες υπηρεσίες του Δήμου.
* Ασκεί με δικαιοσύνη, σύνεση και δημοκρατικό πνεύμα τα καθήκοντά του. Επικοινωνεί με τους μαθητές και απευθύνεται σε αυτούς με παιδαγωγική αγάπη, ενδιαφέρον και φροντίδα για όποιο ζήτημα ανακύπτει.
* Αντιμετωπίζει με παιδαγωγική ευθύνη κάθε παρέκκλιση από την ενδεδειγμένη μαθητική συμπεριφορά, νουθετώντας, κάνοντας παρατηρήσεις, υποδείξεις και ανακαλώντας στην τάξη τον μαθητή/ές που εκδήλωσαν παρεκκλίνουσα συμπεριφορά.
* Είναι υπεύθυνος μαζί με τους εκπαιδευτικούς για την καθαριότητα και αισθητική των χώρων του διδακτηρίου, καθώς και για την προστασία της υγείας και της ασφάλειας των μαθητών.
* Φροντίζει να καλύπτονται οι διδακτικές ώρες σε περίπτωση απουσίας εκπαιδευτικού, τροποποιώντας το ημερήσιο *Ωρολόγιο Πρόγραμμα Διδασκαλίας Μαθημάτων*, αναθέτοντας την κάλυψη του κενού σε διαθέσιμο εκπαιδευτικό ή κατ' άλλον τρόπο και πάντα σύμφωνα με την κείμενη νομοθεσία.
* Έχει την ευθύνη για τη σύνταξη του *Εβδομαδιαίου Ωρολογίου Προγράμματος Διδασκαλίας Μαθημάτων*, με γνώμονα την αποδοτική λειτουργία του με κριτήρια αμιγώς παιδαγωγικά και θέτοντας κατά προτεραιότητα το όφελος των μαθητών.
* Ενημερώνει εμπρόθεσμα τους εκπαιδευτικούς για όποια υπηρεσιακά ή άλλα εκπαιδευτικά θέματα ανακύπτουν.
* Συμβάλλει στην επιμορφωτική ανανέωση και στήριξη των εκπαιδευτικών, συνεργαζόμενος με τους παιδαγωγικούς-εποπτικούς φορείς της εκπαίδευσης.
* Έχει τακτική επαφή με τους γονείς, επιδιώκοντας την ανάπτυξη πνεύματος συνεργασίας ανάμεσα στο σχολείο και την οικογένεια, με στόχο πάντα το όφελος των μαθητών και τη διασφάλιση κλίματος συνεργασίας μεταξύ των δύο πλευρών.

**ΚΑΝΟΝΙΣΜΟΙ ΣΕ ΣΧΕΣΗ ΜΕ ΤΟ ΒΟΗΘΗΤΙΚΟ ΠΡΟΣΩΠΙΚΟ (ΚΑΘΑΡΙΣΤΡΙΑ)**

* Το βοηθητικό προσωπικό (καθαρίστρια) οφείλει να βρίσκεται στον χώρο του σχολείου το καθορισμένο ωράριο εργασίας του και να ασκεί με επιμέλεια τα καθήκοντά του.
* Οι εκπαιδευτικοί δεν απευθύνονται στο βοηθητικό προσωπικό για ό,τι σχετίζεται με το έργο του, αλλά αναφέρουν τις παρατηρήσεις τους στον Διευθυντή και εκείνος φροντίζει για τα περαιτέρω.
* Η καθαρίστρια οφείλει να ασφαλίζει κάθε υλικό που τυχόν μπορεί να θέσει σε κίνδυνο την υγεία των μαθητών και να κρατά την αποθήκη υλικών πάντα κλειδωμένη, ενώ απευθύνεται στον Διευθυντή για τυχόν προβλήματα που αντιμετωπίζει και δέχεται παρατηρήσεις και εντολές για το έργο της μόνο από αυτόν.
* Το βοηθητικό προσωπικό οφείλει να συμπεριφέρεται στους μαθητές, τους γονείς τους και τους εκπαιδευτικούς με τον δέοντα σεβασμό και να περιορίζεται αυστηρά στα καθήκοντά του, αποφεύγοντας οποιαδήποτε σύσταση ή υπόδειξη προς αυτούς.

|  |
| --- |
| Εγκρίνεται |
| Ο Συντονιστής Εκπαιδευτικού Έργου2ης Ενότητας Δημοτικών Σχολείων της Π.Δ.Ε. Δυτικής ΕλλάδαςΑλέξιος ΜαστρογιάννηςΠάτρα, /06/2021 | Ο Διευθυντής Πρωτοβάθμιας Εκπαίδευσης ΑιτωλοακαρνανίαςΑριστείδης ΛουκόπουλοςΙ.Π. Μεσολογγίου, /06/2021 |

Αγρίνιο, 25/06/2021 Ο Διευθυντής του Σχολείου

 Κωνσταντίνος Διαμαντής

1. Χάρη συντομίας και για την καλύτερη αναγνωσιμότητα του κειμένου, δεν παρατίθενται (κάθε φορά) και τα δύο γραμματικά γένη (π.χ. τις μαθήτριες/τους μαθητές), μολονότι εννοούνται και τα δύο γένη. Αντίστοιχα, και οι αναφορές στους εκπαιδευτικούς συμπεριλαμβάνουν (κάθε φορά) και τα δύο γένη (γυναίκες και άνδρες) : τις/τους εκπαιδευτικούς ή τις/τους δασκάλες-δασκάλους. [↑](#footnote-ref-2)